khistorydata/jeongjo-sjw-relations huggingface dataset:
정조 22년
校理尹命烈疏曰伏以臣於千萬夢想之外伏奉除旨以臣爲弘文館校理者臣驚顧愕眙惝怳恧蹙實莫知措躬之所也夫是職也選以人望故其選峻任以文學故其任淸雖使名副而實協者處之猶且逡巡遜讓是豈如臣蔑劣所可髣髴議擬者哉噫臣卽一庸庸下品耳以質則蠢愚而駑鈍也以識則豕亥而魚魯也年前倖第之見拔實是自孼之難逭而遭罹甚於抨彈身名歸於玷汚累貽淸朝恥在沒身是以杜門屛處勢伏訟愆自分爲聖世之棄物矣不圖我聖上至仁大德無物不遂曲費生成之化特垂湔拂之私俾於七載之後選籍依舊一榜之中榮名復新幽谷之回春枯木之生華猶未足以形容萬一則此豈臣夢寐之所敢念到者哉竊自期蹈赴不辭糜粉是甘以殫竭尺寸之誠爲酬報涓埃之計而第於發軔之初已有難洗之羞每自追惟若無所容處於室則悚然心悸向於人則赧然顔騂雖尋常微末之官實無揚揚逐隊之念而至於淸顯之職尤是鐵限之所在以此之故向於記注之濫叨也不避逋慢屢違召命縮伏俟勘亦有月矣何幸聖度天大辭旨鄭重不惟不罪仍令陞六曠世恩造闔門頌祝噫以臣之百不猶千不似而前後蒙被如山若海歷數廷臣復幾人哉然而恩數隆重而寸心之愧恧冞切愧恧冞切而榮道之自劃益堅是不但臣之所自劃抑亦擧世之共知豈特擧世之共知抑亦爲聖上之俯燭而今者瀛館之任又不啻記注之比則此何爲而至於臣哉臣雖冥然曾不知恥人將指臣曰是夫也無文蔑學而濫叨科第者耶焉用此學士爲哉其爲辱淸揀而羞聖朝當如何哉且臣陞六屬耳歷試未幾而遽然置之於金馬玉堂之列者亦非蒙騃譾劣之所堪當者此臣所以左右思量不敢爲冒膺之計也況臣有偏母年今八十有一筋力居常凜綴毒感近又添劇委頓床笫轉側須人臣旣無他兄弟獨自扶將以今情私雖閑司冗官實難供職顧何可出入於禁中豹直之班哉臲卼之蹤旣如彼煼迫之情又如斯何敢爲暫時出膺之計而只緣事會滾急衷情崩迫他不暇顧蒼黃出肅而至於隨衆行公有拘於廉防因仍蹲冒奈愧於守株玆敢略陳短章冒控衷懇伏乞天地父母念淸選之不可濫授諒臣情之非出例讓亟命還收臣非分之職仍治臣瀆撓之罪以重公器以安私分不勝幸甚臣無任云云三字刀割省疏具悉爾其勿辭救護
정조 22년
掌令尹寅基校理尹命烈李垿副校理李魯春金熙華正言金和鍾修撰洪受浩金履永副修撰尹益烈朴吉源啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行四字刀割答三司曰不允
정조 22년
掌令尹寅基正言金和鍾啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答兩司曰不允
정조 22년
掌令尹寅基啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰不允
정조 22년
正言金和鍾啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彛天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
敎江華留守洪明浩書王若曰國家軫保障之謨蓋重一面之寄廟堂揀居留之任爰撤貳卿之班載宣絲綸庸侈旌節眷彼沁中一府實我海左重防環城隍而鎭堡星羅作唇齒於畿甸湊帆檣而漕輸雲委控咽喉於海門寄畀較松京尤難天旣設於險阻形便與桐閫相應地有恃於安危昇平乘百餘年雖幸海波之晏息疎虞非一二計詎忽陰雨之綢繆惟其保釐之責不輕所以掄選之方是愼惟卿端雅儀度慈諒襟懷登玉署而長銀臺蔚有令譽秉燕槎而亞銓席略施全才造化之天一聽規範可見於行己謹厚之風克守稜角不露於立朝方重鎭之難人有僉議之屬子玆授卿以江華府留守兼鎭撫使卿其祗服厥命往欽乃司察津渡而壯關防宜思撫禦之策謹烽燧而峙糗糧須講緩急之圖外閣之奎璧輝煌藏修之責莫重眞殿之風雲密邇警衛之道寧疎籌謨節制政須周家之藩屛地利人和可資晉陽之絲繭水壘練武庶紓西顧之憂山譙望京應切北拱之悃行且召矣往惟欽哉故玆敎示想宜知悉知製敎洪受浩製進
정조 22년
戊午九日初十日申時上御便殿九日製科次入侍時行左承旨沈晉賢假注書李允謙記注官金景煥承膺祚讀券官大提學洪良浩對讀官檢校待敎沈象奎校理金熙華修撰洪受浩以次進伏訖命考券上曰對讀官中爲印所準役者出去以兵曹入直郞廳差代使之入來賤臣承命出傳象奎熙華退出兵曹佐郞趙台榮進伏上曰泮儒再試試券已捧者幾許催促知入賤臣承命出傳回奏曰先捧四軸五張已爲持來矣上曰限前所收承旨先爲持來限後則使久任郞收券以來或有未成篇者泮長這這列錄收捧事分付上曰同副承旨入侍賤臣承命出傳同副承旨尹光顔進伏上曰準役幾何爲之光顔曰今已了役矣上曰然則印所諸臣限數日休憩後入來可也考券未了日已迫曛上曰今日內勢難盡考再試試券則承旨親執堅封書臣字着銜待明朝更爲考取可也敎良浩曰進士朴謙進試券文與筆極爲駭然此不可不施以儒罰俾警多士以爲懲鑑之道也良浩奉敎以出仍命退諸臣以次退出
정조 22년
行都承旨閔台爀坐行左承旨沈晉賢坐直行右承旨李書九坐左副承旨洪義浩坐右副承旨宋銓坐同副承旨李海愚坐直注書柳台佐病一員未差假注書洪奭周仕李允謙仕直事變假注書金就强仕
정조 22년
宋銓啓曰同敦寧權裕除拜後過三日不爲出肅依定式推考警責仍卽牌招察任何如傳曰允
정조 22년
沈晉賢啓曰秋到記儒生製述及文臣製述今十二日爲之事命下矣處所以何處爲之乎敢稟傳曰仁政殿爲之
정조 22년
傳于李海愚曰明日出宮門路以萬安門爲之
정조 22년
傳于閔台爀曰右承旨今方受香與左副牌招察任同副事務相妨與在外都承旨許遞前望單子入之待下批牌招察任
정조 22년
承旨前望單子入之閔台爀洪義浩落點
정조 22년
傳于李書九曰右承旨入侍
정조 22년
傳于宋銓曰奉命在外承旨許遞前望單子入之待下批牌招察任
정조 22년
傳于宋銓曰三南災邑難捧處昨年停退條今年竝督民力之難於竝及姑捨是其勢可謂行不得此等處分付道臣許令仍停之意令廟堂知悉行會
정조 22년
宋銓啓曰臣敬奉御題馳往泮宮儒生試取收券一百八張捧入之意敢啓傳曰知道
정조 22년
傳于沈晉賢曰文衡持再試試券入侍
정조 22년
兵曹口傳政事副護軍尹光顔
정조 22년
以全羅監司李得臣狀啓各朔所封柚子依昨年例以他物種代封事傳于沈晉賢曰依狀請施行事回諭
정조 22년
閔台爀以吏曹言啓曰卽接司僕寺牒報則以爲明日摛文院齋宿時本寺正當爲玉轎差備而正尹序東移拜他職其代卽爲變通以爲差備之地云司僕寺正未差之代口傳備擬以入之意敢啓傳曰知道
정조 22년
吏曹口傳政事以李遇濟爲司僕正
정조 22년
李海愚以訓鍊都監言啓曰今九月十二日仁政殿親臨秋到記儒生及文臣製述時挾輦軍一百名把摠李煥哨官成永喆率領侍衛金虎門軍八十名除器械除出把摠柳鎭曄哨官李應權率領設布帳外排立雜人一切嚴禁摛文院齋宿時挾輦軍金虎門軍三十名待標信擧行之意敢啓傳曰知道
정조 22년
行右承旨申耆同副承旨尹光顔聯名疏曰伏以左副承旨臣宋銓因備局査啓纔被罷職不敍之典矣臣等於此竊有所慙悚萬萬者不敢不據實仰暴再昨夜承宣仍留儒生飭諭之敎乃下於更鼓已報之後當卽知委試所而或慮見阻於巡綽遂自院中以傳命使令勿禁之意成給踏印文跡此蓋本院臨急擧行之例規也而倉卒之際未暇審察於假隷之不能皆持夜標致爲該廳將臣之所拘執詰治使莫重傳命中間稽滯當夜擧案儒生之不能如數呈券者寔由於此各營之嚴於夜禁固其職耳而時有緩急事有輕重何可旣知其爲傳命出去而猶復許久執有輕先棍治乎然使臣等早能隨處察飭必送其實隷之有標者則似或不至於此矣命令之阻閼事體之損傷莫非臣等之罪也現告之歸於坐直下位雖云院例臣耆則與之伴直同爲擧行臣光顔亦在闕承敎轉致院中論其所犯實無差殊顧何可幸其獨逭而不思自引乎玆敢聯陳短章冒請同勘伏乞聖明俯垂鑑諒亟降威罰俾朝綱肅而私分安焉云云答曰省疏具悉卿等亦必讀明義錄矣海根非院隷乎百各司下隷雖犯夜院隷則不可恣行雖以爲官長者言之名之曰院隷而被捉於夜巡則決不當顧藉今此卿等所引者雖異於右袒院隷若以僚員罪同罰異爲嫌但當只說其由而已忽以法外之院中假帖謂之以例規者豈成說乎昨日廟堂草記欲爲措辭下敎而未果果然爲卿等藉口之端何其固陋之甚也無於古之假帖造給始自何年何承旨委折卽令有司堂上棍問院中首吏首隷査出指一草記卿等皆新出身也宜其未諳故事認以謬例爲例規不足深責爲先從重推考昨日譴罷者誠非當者分揀所謂假帖亦令廟堂收聚燒火後復襲謬者以帖文假作之罪勘律事載之本院便覽及備局謄錄
정조 22년
同敦寧權裕疏曰伏以臣於夢想之外伏奉除旨以臣爲同知敦寧府事聖恩隆摯華誥聯翩闔門惶感寧有其極而第臣本無敦寧揆以法例有不敢冒膺者天牌嚴臨末由趨承坐犯違傲益增震懍玆將文字仰瀆崇嚴伏乞聖慈俯垂鑑諒亟命選部遞改臣敦寧職名以存公格以安私分幸甚幸甚且臣於去月伏承同知經筵之命經筵之任自是淸峻有非蔑學淺品所可擬議者故前此屢叨不敢肅謝而今又重被謬恩延拖數旬尙未蒙遞改私心悚蹙無地自容玆因辭疏敢以附陳伏願曲察微懇竝許鐫免臣經筵之任焉臣無任云云答曰省疏具悉疏辭下該曹稟處
정조 22년
吏曹啓目粘連觀此同知敦寧府事權裕上疏則以爲臣本無敦寧揆以法例有不敢冒膺亟令選部遞改臣敦寧職名以存公格且經筵之任自是淸峻前此屢叨不敢肅謝而今又延拖數旬尙未蒙遞竝許鐫免臣經筵之任亦爲白有臥乎所旣無敦寧則本職似當許遞是白乎矣宰臣所帶遞仍當否臣曹不敢擅便上裁敎是乎旀至於兼帶同知經筵則今此辭遞有異於本職敦寧之拘於公格援例請解是白乎所其仍其遞事體不輕經筵辭遞置之何如啓依回啓施行爲良如敎
정조 22년
副摠管李魯述疏曰伏以臣猥叨銀臺適値事會憂惶憤痛驚魂未定之餘忽伏奉千不當萬不堪摠管特擢之命臣誠怳憁如夢顚迷如醉不知所以自措也噫人之稱君父之恩者輒曰再生也再造也殿下之於臣不啻再生之而已再造之而已欲言而聲先呑欲提而喉已咽此生此世報答何由內而邇列外而郡寄是豈臣意念所到涯分所及而隕旣自天趨以爲恭前後出入殆若無故不知臣者必謂臣無憚雖知臣者亦豈能盡諒其心之悲且苦也惟以縮伏鄕廬有命卽膺進依日月之光退啄河海之澤以沒其齒而距京信宿之地或馹召之猥辱或恩遞之先降載榮載感無往非恩豈料堂堂命德之器遽及於臣哉淸朝用人自有章程雖在平步推遷之人或以地望之俱叶才猷之歷試然後加之以陞擢之恩見之者不至駭惑當之者不至悸恐臣於數者無一可擬安得不驚惶戰栗直欲攢地而入也旣肅旋辭事近飾讓而以臣情地不敢違逋於天牌之下者以義分也不敢晏然於匪分之秩者亦義分也庶或不歸於矛盾之地故玆敢冒煩瀆之誅暴肝肺之懇伏乞聖明哀憐矜惻亟收臣所收新資以重官方以安私分千萬顒祝臣無任云云答曰省疏具悉卿其勿辭行公
정조 22년
校理李垿疏曰伏以臣卽聖世之一庸品且蒙騃空疎百不猶人而幸際明時濫竊科名榮塗一步非所自期而偏蒙我殿下拂拭之私猥厠簪筆之班歷踐臺閣之列醜拙之莫掩而每荷庇覆之仁逋慢之屢積而曲施包容之德恩造如天酬答無地區區微忱惟在於杜門斂跡勉守拙規以爲不報之報矣不意乃者玉署新命有隕自天臣誠惝怳愧恧莫知所以自措也夫是職也卽古所謂登瀛之選也人才世降官方隨輕掄揀之嚴雖或遜於古昔而曾未有如臣無似濫竽於其間者臣幼旣失學素乏三冬之工晩益無聞未通一經之旨平易之章句尙患鉤棘尋常之功令亦未屬綴蓋其椎魯蔑裂之狀非但臣心之自愧伏惟聖明亦必照燭而無餘矣僥倖科第已犯不幸之戒閑漫官職猶切非分之懼況此論思重任經幄淸銜是豈絲毫彷彿於臣身者哉參量人器檢覈名實卽我淸朝之懿規而士夫辭受亦有關於風俗之盛衰今臣旣自知其如此而乃敢厭然自揜晏然自有不恤公議之嗤點徒爲一身之榮耀則是將重自陷於欺心欺天之罪臣雖不足道其爲貽累則哲沾汚名器豈細故也哉暫時冒膺亦非微分之所敢安只緣事會迫急腔血煎沸未遑他顧蒼黃出肅而若其必辭之義固已參倚於前衡不敢以副急一出爲因仍蹲冒之計金華入望鐵限在前且臣偏母年今七十有二素抱貞疾長在床褥當此換節之時重添感冒之症食飮全却氣息綿綴臣方左右扶將方寸煎灼以此情理尤無離捨供職之望玆敢疾聲仰籲於天地父母之前伏乞聖慈俯垂諒察亟命鐫改臣所帶職名以重公器以便救護仍治臣瀆撓之罪以肅朝綱不勝幸甚臣無任云云省疏具悉爾其勿辭救護母病
정조 22년
副校理李魯春疏曰伏以臣偏蒙我聖上生死肉骨之恩以言乎照燭之私則日月靡遺以言乎洗濯之寵則河海莫量陶鎔生成偏被造化拂拭優容曲加庇覆俾得以出入禁闥昵覲耿光者亦已屢矣臣瞻望五雲獲伸寤寐戀結之誠銘鏤寸心益切感激圖報之忱第臣於三司一步自劃之義已成鐵限前後聯翩之除旨屢犯違傲之罪而每被曲恕之恩唯此區區微諒不但臣心之所自矢亦通朝之所共知抑亦聖上之所俯燭今番冒膺雖緣事會之七字刀割唐突呈身而其不可一刻蹲據於論思之地則不待臣言之畢庶蒙天日之鑑諒臣何敢徒避瀆撓之嫌不思陳暴之道哉且臣有目下情思之萬萬切急者臣母素患痰喘風眩之症遇寒添劇京邸冷落調將失宜數日以來食飮全却氣息綿綴臣退自閤外左右扶將達宵試藥有加無減焦遑煎迫罔知攸措玆敢疾聲呼籲於天地父母之前伏乞聖慈諒臣情勢之危苦察臣微和之懇迫亟命鐫削臣所帶之職名以重公器以安私分千萬幸甚臣無任云云省疏具悉爾其勿辭救護母病
정조 22년
司諫柳畊持平申溆校理李垿副校理李魯春金熙華修撰洪受浩金履永副修撰尹羽烈朴吉源啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊一行半刀割答三司曰不允
정조 22년
司諫柳畊持平申溆啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答兩司曰不允
정조 22년
持平申溆啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰不允
정조 22년
司諫柳畊啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彛天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答院曰不允
정조 22년
戊午九月十一日辰時上御便殿九日製再試科次入侍時行左承旨沈晉賢假注書李允謙記注官金景煥承膺祚讀券官大提學洪良浩對讀官修撰洪受浩兵曹佐郞趙台榮以次進伏訖命考券上曰右承旨左副承旨入侍賤臣承命出傳行右承旨申耆左副承旨洪義浩進伏敎義浩曰持此御題馳往泮宮九日製儒生三試試取以來而以申時爲限若趁申時以限前所捧先爲持來可也義浩承命先退耆曰捕將之仍公事出往城外也命召及大將牌傳令牌仍佩往來下敎之後他邊大將兼察啓辭自是式例而卽當回還不必兼察旣有向來下敎故數昨左捕將申大顯禁衛營習陣出去時兼察啓辭不得循例爲之揆以格例亦甚未安此後捕將之部字內當日回還處則兼察一款置之事載之本院故事以爲定式施行似好故敢此仰達矣上曰依爲之出擧條仍敎耆曰卿旣以致祭事出往湖西來路歷見道伯道內民情近復如何詳細知來歸後筵奏可也耆承命先退上曰明日仁政殿殿座時禮曹節目中鼓吹陳而不作云者抑何謂也自來摛文院齋宿異於祀享齋宿時已例則鼓吹豈可陳而不作乎原節目更爲修正以入事分付賤臣承命出傳考券訖上曰文衡以考試事連日勞矣明日又當入來今日則姑爲出去休憩可也仍命退諸臣以次退出
정조 22년
行都承旨閔台爀齋宿行左承旨沈晉賢齋直行右承旨李書九齋宿左副承旨金祖淳齋直右副承旨洪義浩齋宿同副承旨宋銓齋宿注書柳台佐病一員未差假注書李允謙齋宿李弘謙齋直事變假注書金就强仕
정조 22년
殿座罷仍詣摛文院入堂內後內閣政院玉堂藥房口傳問安答曰知道
정조 22년
沈晉賢啓曰明日常參經筵取稟傳曰知道
정조 22년
李書九啓曰禁衛營將官來言今日本營軍兵日次私習云矣敢啓傳曰知道
정조 22년
李書九啓曰御營廳將官來言今日本廳軍兵日次私習云矣敢啓傳曰知道
정조 22년
閔台爀以吏曹言啓曰卽接通禮院牒報則以爲今日摛文院齋宿時左右通禮當爲備員而左通禮徐有聞右通禮申絢俱有身病卽速變通差出以爲擧行之地云竝改差其代口傳備擬以入之意敢啓傳曰知道
정조 22년
吏曹口傳政事以洪樂游爲左通禮張至冕爲右通禮
정조 22년
同成均前望單子入之李秉鼎李晩秀落點
정조 22년
沈晋賢以講學廳言啓曰元子宮論語第一卷今日畢講仍爲溫繹之意敢啓傳曰知道
정조 22년
閔台爀以吏曹言啓曰卽接通禮院牒報則以爲今日摛文院齋宿時左右通禮不可不備員而新除授右通禮張至冕身病猝重不得肅謝卽爲變通以爲擧行之地云右通禮張至冕改差其代口傳備擬以入之意敢啓傳曰知道
정조 22년
吏曹口傳政事以沈奎魯爲右通禮
정조 22년
戊午九月十二日辰時上御仁政殿文臣製述秋到記儒生製述試取入侍時行都承旨閔台爀行左承旨沈晉賢行右承旨李書九左副承旨洪義浩右副承旨宋銓同副承旨李海愚假注書李允謙李弘謙記注官金景煥承膺祚檢校直提學李晩秀檢校待敎沈象奎李存秀以次侍立上具翼善冠衮龍袍出萬安門乘輿至仁政殿入小次小頃陞御座承史諸臣以次進伏引儀唱試官以下應製文臣儒生行四拜禮訖讀券官大提學洪良浩行大護軍金載瓚行護軍南公轍對讀官大司成李始源兵曹參知李翊模副司果金近淳韓致應以次陞殿進伏上命書御題箋擬本朝太學生請以有子若陞配聖殿又命書御題銘淸廟之瑟懸題訖上敎晉賢書九曰諸生果能知此題義否大抵孔門十哲乃是從於陳蔡者故有子雖不得列於四科而若論其道德則豈下於十哲乎其曰似聖人云者蓋其言行實有彷彿於夫子之謂也若以貌類而言者則當曰似孔子豈曰似聖人云乎其謂孝悌也者爲仁本之訓實是發前聖之未發也卽此一言其踐履之實造詣之極可以想像於千載之下而逮夫宋時顔曾兩聖陞配四聖之位則當以有子躋之於十哲之列而其時象山餘派敢倡背正之論反以孝悌爲仁之言妄加疵毁畢竟以子張陞配有子則尙在廡享此豈非千古士論之缺恨處乎顧今聖學日蕪邪說橫流之時此等義理政好講論而空言不如措諸事爲故揭此題以試士承旨布諭諸生先問其解題之知否仍以此筵敎詳細言及也晉賢等承命招諸生諭之上敎良浩曰有子之尙未躋配於十哲果爲闕典矣良浩曰中原國則已爲躋享云矣上曰肅廟朝宋六賢始爲陞配追躋之擧亦有我朝故事矣命書榻敎曰前假注書李弘謙仍察廳任又命書榻敎曰同成均在外及耆堂許遞前望單子入之待下批牌招先入侍後謝恩引儀唱禮畢上乘輿還入萬安門上曰承史與侍衛諸臣待令于萬寧門外也少頃上乘輿出萬寧門至摛文院齋宿所降輿入堂內諸臣權退命海愚入侍又命書九入侍上敎書九曰院隷犯夜事旣命査問而尙無指一現告此亦紀綱所關亦不可仍置矣元勿禁帖如或不足則禁帖雖加數未爲不可而以堂堂政院有假帖云者豈成說乎備局此草記還給明日卿其更爲査實可也命書榻敎曰進御香橘茶一貼煎入又命書傳敎曰同副承旨聞有實病許遞前望單子入之待下批牌招察任命承史少退少頃上御摛文院科次入侍時承史及試官等以次進前命書榻敎曰試官金載瓚代行護軍鄭大容爲之又命書榻敎曰兵曹判書李時秀兵曹參議柳師模文兼李羲甲試官加差下命讀券官讀券又命諸試官分考上曰大抵近來詩賦科作則差勝而表則一無佳作雖以此科作觀之皆以右文左道河西海東爲對耦豈非礙眼之甚者乎其中河西二字大是違格蓋殿庭科與他有異雖先賢之如朱紫陽若於親策中說去則當曰宋臣朱某而不當曰朱子云爾則況我東先正別號如靜退牛栗豈可稱道於奏御文字乎諸生全昧此義以金文正別號無難書之此亦關係士習此等作則今番係是初有之事姑不以違字書之而皆直置落考此後則泮長布諭諸生另加嚴飭俾知此箇義也良浩曰其中二張表合置優等而節製以引表居魁亦甚稀罕何以爲之乎上曰文如可取則亦何必以引表爲拘乎參試之所見亦何如時秀曰此外亦有引表二張似不爲違格矣良浩書等畿榜訖上曰金𨩿誰之族乎始源曰故承旨金載人之姪矣上曰曾有文名乎晉賢曰今春會試臣考試時爲小科而聞於陞庠多有才名矣命書傳敎曰秋到記儒生製述居首箋三中一進士金𨩿直赴殿試之次三中幼學李翊會直赴會試三下生員具重榮給二分又命書傳敎曰文臣製述箋三下居首副司果洪樂敏銘三下居首禮曹正郞夫宗仁各半熟馬一匹賜給又命書傳敎曰菊製先試賦三下一生員尹行慶奎章全韻一件三下進士趙匡鼎草三下進士朴鼎休沈湜成致商李載源各紙二卷再試表三下一生員洪聖肇奎章全韻一件生員鄭祖榮草三下進士李載源各紙二卷三試七言十韻排律三上進士朴長鉉杜律分韻一件三下生員趙相羽紙二卷賜給始源曰太學之設置掌議將欲董率糾正爲多士執綱凡有儒罰掌議當發論主張而挽近以來士風頹隳齋儒之擅罰掌議係是古未有之謬例甚至師儒之長力禁而不聽旣乖體貌有駭聽聞如是之故掌議之任人皆厭避雖屢煩譴敎而猶復如前似此痼弊宜有矯革自今以後掌議若有失則大司成自當隨輕重論罰齋儒擅罰之習嚴飭禁斷載於太學成典恐合事宜故敢此仰達矣上曰依爲之出擧條命退諸臣以次退出
정조 22년
行都承旨閔台爀坐行左承旨沈晉賢坐直行右承旨李書九坐左副承旨金祖淳坐右副承旨洪義浩坐直同副承旨宋銓坐注書柳台佐病一員未差假注書李允謙仕李弘謙仕直事變假注書金就强仕
정조 22년
眞殿展拜罷還內後內閣政院玉堂藥房口傳問安答曰知道
정조 22년
金祖淳啓曰禁衛營將官來言今日本營軍兵日次私習云矣敢啓傳曰知道
정조 22년
金祖淳啓曰御營廳將官來言今日本廳軍兵日次私習云矣敢啓傳曰知道
정조 22년
宋銓啓曰保寧縣監韓永逵上疏自縣道來呈而職銜不爲具書有違格例所當退却係是民事原疏雖不得不捧入而該縣監從重推考何如傳曰允
정조 22년
傳于沈晉賢曰入格儒生入侍
정조 22년
沈晉賢啓曰副校理金熙華以其親病陳疏徑出原疏玆以捧入矣所當直捧禁推傳旨而此與無端徑出有異推考警責何如傳曰允
정조 22년
傳于洪義浩曰發遣吏郞諸執事淸齋與否摘奸以來
정조 22년
金祖淳以都摠府言啓曰今日入直內三廳武兼禁軍及軍兵等當爲中日習射而咸興永興兩本宮衣幣香燭親傳眞殿行禮相値不得爲之之意敢啓傳曰知道
정조 22년
金祖淳以訓鍊都監言啓曰都城本局分授敦義門北邊第一城廊近處體城七間許頹圮處今已畢築女墻仍爲始役把守軍兵撤罷之意敢啓傳曰知道
정조 22년
副校理金熙華疏曰伏以臣之老母半載離違之餘日昨還歸京第而素患痰癖之症挾感越添於長途憾頓寒熱交作頭部眩暈叫痛氣息綿綴專人來報促臣歸視臣自聞此報方寸煎灼按住不得忙陳短章徑出禁扃伏乞聖慈俯垂諒察遞臣所帶之職以便救護治臣瀆擾之罪以肅朝綱千萬幸甚臣無任云云省疏具悉爾其勿辭救護
정조 22년
保寧縣監韓永逵疏曰伏以臣歉歲分憂區區自效之忱食息靡遑而姿性魯劣知識淺短一任溢目之災而茫無措手之策每伏奉九重恩綸之下如傷若保之念雖如愚夫愚婦之無所知覺者猶且攢手北望繼之以感涕臣雖無似猥從法從列備數字牧之任苟係邑弊民瘼之可念變通者宜先相議道臣道臣之所不敢擅便者雖被瀆擾之罪當效芻蕘之見伏況階前萬里父母孔邇而尙慮飢歲民隱之未遑許令下邑小吏有懷疏陳噫挽近以來荐經水旱民力竭矣民憂棘矣況今大無無前毋論有土無土莫不遑遑汲汲朝夕不謀苟欲從民所欲爲災年安保之計則俱是行不得之事矧今道臣承命前頭接濟無待微臣之貢愚而終若拱手噤口無一言奉答明旨則一境民人其將曰吾君大哉之言如是其懇惻而太守無狀莫之恤我云爾則是上而辜恩於聖主也下而得罪於疲氓也臣用是怵惕左思右量思陳一得而迷暗之識元無經綸有何一半分裨益之圖哉本邑僻在湖沿土地斥鹵男不種綿女不解織騎步砲各樣當納之布必也遠貿於産木之地一疋所費殆近二疋種種切骨之愁雖不敢煩陳而沿民所願只在純錢況値災歲分錢得失亦關民命且隣邑之如林川韓山舒川庇仁藍浦鴻山扶餘等苧布代錢旣有已例今此沿邑之以錢代木恐合一視之惠此不但以本縣一邑而言伏願分付有司始自今年特許純錢幸甚災歲保民不擾爲最今式籍案之退待年豐寔出朝家曲軫之念而訓局砲手之抄上亦以式年爲例一邑之所抄上雖不過一二名行裝之資發逢點之應費例不下二百金一人被抄闔境胥擾其所爲弊稔歲猶難況於今年乎此亦不但以臣邑言道內被災諸邑之分定者待來式姑命停抄宜矣臣無任云云省疏具悉爾雖首先應旨其說何太草草兩件係是民隱許令廟堂稟處
정조 22년
掌令尹寅基校理尹命烈副校理金熙華正言金和鍾修撰洪受浩金履永副修撰尹羽烈朴吉源啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥戮之典措辭見上請逆賊尙喆追施孥戮之典措辭見上一行半刀割答曰不允四字刀割
정조 22년
掌令尹寅基正言金和鍾啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答曰不允
정조 22년
掌令尹寅基啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答曰不允
정조 22년
正言金和鍾啓曰請金甲島爲奴罪人克觀更令王府嚴鞫得情快正王法措辭見上請逆賊尙魯亟施孥戮之典措辭見上請濟州牧定配罪人姜彛天黑山島罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌措辭見上答曰不允
정조 22년
戊午九月十三日辰時上御摛文院咸興永興兩本宮衣幣香燭封裹入侍時行都承旨閔台爀行左承旨沈晉賢行右承旨李書九左副承旨金祖淳右副承旨洪義浩同副承旨宋銓假注書李允謙李弘謙記注官金景煥承膺祚檢校直提學李晩秀檢校待敎沈象奎李存秀以次侍立上具翼善冠衮龍袍西向跪命時原任閣臣及禮房承旨以次陞殿封裹訖龍輔晩秀等奉衣幣香燭跪進上親受傳授在學在學奉出傳授執事奉安于彩輿上步出閣門外詣幕次露立抵送訖乘輿入內閣門萬寧門降輿入正肅門詣眞殿行禮時至上詣版位引儀唱上行四拜禮訖仍詣殿內行茶禮引儀唱上降復位行四拜禮畢儀賓閣臣以下以次先出上還內諸臣以次退出
정조 22년
戊午九月十三日辰時上御熙政堂左承旨右承旨入格儒生入侍時行左承旨沈晉賢行右承旨李書九假注書李弘謙記注官金景煥承膺祚檢校待敎李存秀以次進伏訖上曰居首儒生先爲陞殿奏姓名可也進士金𨩿進奏姓名上命擧顔敎曰爾年幾何而誰爲近族乎𨩿曰年爲三十四判書金載瓚之九寸親矣上曰與果川倅金鋼爲幾寸親乎𨩿曰四寸矣上曰表賦做幾可𨩿曰表做五百賦做七百矣上曰新恩塗墨呼進來也賤臣承命依例擧行幼學李翊會進奏姓名上曰做表幾許首乎翊會曰做三十首矣次至沈湜上曰爾與左承旨爲幾寸乎湜曰遠寸矣次至成致商鄭祖榮上敎致商曰爾名聞之甚熟曾前應製幾次入格乎致商曰七八次參榜矣上敎祖榮曰爾於應製每爲早呈此後則以晩呈爲主毋致草率之患也次至朴長鉉上曰予知爾自來實才而今番詩作亦果善手矣曾有初試乎長鉉曰無有矣上曰待敎出去分給賞賜書冊也存秀承命先出諸生以次頒賞訖上敎晉賢曰昨日諸生之作非但以拙搆見屈以金文正別號河西二字書之故歸之違格竝置落考矣蓋奏御科文如宋朝先賢朱夫子尙曰宋臣朱某而況我東先正若靜退牛栗之號豈可書之乎今此河西二字之無礙書呈亦關士習後勿如是之意承旨布諭諸生使之各自歸諭也命退承史以次退出
정조 22년
行都承旨閔台爀坐行左承旨沈晉賢坐行右承旨李書九坐左副承旨金祖淳坐右副承旨洪義浩坐直同副承旨李肇源注書柳台佐病一員未差假注書李允謙奉命進李弘謙仕直事變假注書金就强仕
정조 22년
沈晉賢啓曰玉堂備員間視事頉稟之意敢啓傳曰知道
정조 22년
金祖淳啓曰禁衛大將申大顯御營大將李漢豐以東南關王廟獻官今方受香出去矣所授命召禁衛大將申大顯兼帶左邊捕盜大將命召及大將牌傳令牌來請還納矣將兵之任不可無一刻摠察之人何以爲之而捕將則在前如此之時有他邊大將兼察之例今番則何以爲之乎敢稟傳曰仍佩往來御營則都提調兼察從事官發牌聽傳敎禁營則摠戎使兼察左捕將則右捕將兼察牌招聽傳敎
정조 22년
傳于洪義浩曰坐直承旨入侍
정조 22년
傳于洪義浩曰史官二員待命騎馬三匹立之
정조 22년
洪義浩啓曰臣與同副承旨宋銓伴直矣纔已遞差出去伴直無人左副承旨金祖淳所當牌招而拘於廳規不得請牌何以爲之敢稟傳曰新除授承旨旣命牌招此啓辭置之
정조 22년
傳于李肇源曰史官一員待命騎馬一匹立之
정조 22년
傳于李肇源曰明日當由逌瞻門展拜景慕宮該房知悉
정조 22년
傳于洪義浩曰明日出宮門路以協陽門爲之
정조 22년
傳于李肇源曰大臣有身病明日賓對勢難來會諸堂中稟事者來待綾牧疏批有下敎者三南句管堂上亦令來待
정조 22년
沈晉賢以宗廟署望祭獻官意啓曰祭監監察尹龜錫受香之路重被落傷不能起動萬無將事之勢莫重祭享不可無祭監斯速變通以爲趁卽入齋之地何如傳曰允閑司相換入直監察卽爲塡差使之進去事該房分付可也
정조 22년
金祖淳以備邊司言啓曰右承旨申耆同副承旨尹光顔等聯名上疏批旨內卿等亦必讀明義錄矣海根非院隷乎百各司下隷雖犯夜院隷則不可恣行雖以爲其官長者言之名之曰院隷而被捉於夜巡則決不當顧藉今此卿等所引者雖異於右袒院隷若以僚員罪同罰異爲嫌但當只說其由而已忽以法外之院中假帖謂之以例規者豈成說乎昨日廟堂草記欲爲措辭下敎而未果果然爲卿等藉口之端何其固陋之甚也無於古之假帖造給始自何年何承旨委折卽令有司堂上棍問院中首吏首隷査出指一草記卿等皆新出身也宜其未諳故事認以謬例爲例規不足深責爲先從重推考昨日譴罷者誠非當者分揀所謂假帖亦令廟堂收聚燒火後復襲謬者以帖文假作之罪勘律事載之本院便覽及備局謄錄事命下矣謹依下敎政院首吏書吏李仁郁都使令林德瑞等捉來本司嚴棍査問則所告內傳命院隷之持夜標者在前則巡邏營門亦無執捉詰問之事矣壬子三月二十二日因夜禁懈弛飭敎截嚴伊日以後院隷雖有夜標若不持他文蹟則不得犯夜至於無夜標之假隷尤無憑據時急傳命無以擧行故自院中始以傳命院隷只今夜勿禁之意成給踏印帖文書塡日子以爲憑考之資事過後仍卽收聚爻周至于今遂成謬例而其時坐直中何承旨之創作此事到今年久之後無以指一仰告前後成給之假帖旣無留置之事故亦不得現納云矣院隷之有勿禁帖蓋爲傳命擧行而此輩頑習終不知悛不無憑藉犯禁之患故巡邏營門亦不得以夜標之見存一例勿問則自政院所當嚴束其假托冒犯之弊傳命擧行之時則但當以夜標使之爲驗而謂以夜禁之申嚴創出格外之帖文混給無標之假隷揆以事體萬萬駭然巡邏營門之不考夜標只以無前之假帖把作憑驗一不誰何者亦極寒心壬子三月二十二日當該坐直承旨爲先竝施罷職之典令該府拿問勘處伊日卽禁營發巡之日當該不飭之大將及左右捕將亦爲捧現告施以罷職之典何如傳曰今旣査出當該承旨以日前他承宣錯入現告分揀之律捧傳旨今聞有司堂上言將臣則伊日遞易云姑先施以越俸一等之典此後申明常格自本司嚴加察飭可也
정조 22년
備邊司啓目粘連觀此保寧縣監韓永逵疏本則以爲騎步砲各樣當納之布自今年特許純錢訓局砲手待來式姑命停抄亦爲白有臥乎所沿邑騎步砲以錢代木事今年綿農足稱大登代錢收捧恐非可論置之砲手停抄事向於道啓不得許施則到今有難更議一體置之何如判付啓依允爲旀陞戶軍段雖有防啓之前例係關民隱何可顧他而點考期限只隔數日到今不可闊狹依回啓置之爲有矣日前聞兵判言本道陞戶抄上收斂於砲保云無告而可矜者豈過於此輩而從以應納外加徵偏苦莫甚自本司別加商度於救弊之方如有好道理從後論理草記定式以紓一分民力爲良如敎
정조 22년
綾州牧使李宗燮疏曰伏以臣跡是枳廢職又外官何敢以民邑之事自干於瀆褻之誅而第臣雖不肖無狀亦嘗備數法從出入邇列有目而仰覩我殿下視民如傷之容色矣有耳而親聽我殿下若痛在己之辭敎矣臣旣知我聖上憂恤之念出於惻怛之誠而使此南民切膚之痛不以上聞是臣負殿下也又於玆際得伏見前月二十三日傳敎下者宵旰一念錦玉靡甘辭旨懇惻誨諭丁寧許令文倅有懷必陳臣於此前所蘊結於中而囁嚅於口者含忍不得略此附陳惟聖明勿以人而廢其言也噫旱澇失時三農已判目下民事非不遑急而然而荒年固異於恒有賑政每煩於聖慮凡今藩邑之臣孰敢不竭誠奉行少體我聖上乙丙之憂也哉此猶第二件事也就其中殆有甚於年年之歉歲歲之荒而莫可救止愈往愈痼者卽竹之弊是已一自長扇出而竹㽘通計道內無邑不然故進上竹筍靑大竹及年例卜定扇竹勢不獲已歸之民庫而竹日貴而價日翔綾是十室之殘而以竹斂民者歲過千金則他邑自可推知也此道如此則嶠南又將如此矣太廟薦新之竹筍內院藥用之靑竹雖愚夫愚婦皆知所用之至重何敢擬議於其間而夫扇之爲物不論長短引風則一也惟彼市井侈麗之徒鄕谷豪富之氓雖嚴沍積雪之中不得把盈尺之扇則大以爲羞恥之事尺䯻匹帛之風不幸近之矣嗚乎湖南民庫之弊言之痛哭結收之不足戶斂而後已比之畿湖不啻倍蓰而此則取之有名行之已久故嗟彼愚民視作年例心與境熟猶不自知而至於竹錢四五年以來創有之事也況又扇製之尺度自有闊節之絶種已久今年之直倍於去年明年之價又不知至於幾何故民情憂懼若不保朝夕思之及此亦足可哀洪惟我聖上至誠憂民二紀如一日階前萬里無微不燭中脯享祀之需也曲循貢人之願減其尺量羅蔘御劑之用也猶軫嶺邑之弊隨其體樣而獨於無用之物乃反害歸於民者以聖上平日心法寧或近似而第緣九重深遠未及導達至使南邑無告之民未蒙仁天一視之澤寧不冤悶者哉臣於南來之後先以竹田時産隨節造扇而平其頭則便於手而省工也廣其邊則不屑油而耐久也略添矢數則廣可補短而不駭於俗眼也輪示隣邑皆云便好如此則竹價廉而扇製完矣伏乞聖明先自明年進上扇子皆用中和尺七寸之製而使兩南扇邑無敢踰此則其爲南民之惠容有極哉目今南民之休戚專係竹寸之短長向臣所謂年年歲歲之歉者實非過語也幸恕其僭越而亟賜裁處焉至如靑大竹一榦之費幾至二千錢年前京貢之議因下屬之失利竟使朝家之德意閼而不通南民之茹恨久而益甚臣意則會減本價及沿路馱價當初磨鍊不爲不多以此作貢足以當之若干添價又自該郡各定其數而此異於恒用苓朮之材則雖非月令隨時進排無所不可矣又不過作片取瀝之資則雖不體大兩截輸納亦可以省力矣如此則在該廳無所損益而在貢人久不生弊此亦下詢廟堂而處之幸甚寺奴之弊已入聖鑑之中屢講矯救之道如臣愚昧毋容與議而外此京各司奴婢之散在湖邑者其所最無告切可矜之狀與寺奴等耳大抵鄕谷愚氓一入賤籍自知其世世生生脫却不得而平民無不若凂婚嫁因而路絶故皆去其籍鳥駭獸竄卽今案付除非百年枯骨則不過假作名目而已今雖有摘發如神之才溯其簿而末可査櫛考其名而便屬滄桑每當式年勘簿之時因其舊而增減年歲比前摠而止耳由是而當身納貢十無一二査族分徵殆遍闔境其間騷擾勢所使然臣意則奴與良丁等是民也貢與身布均是役也若改各司元奴婢各色而一如樂工保人選上奉足之例稱之曰某司奴保人而雜以良丁則民無連累之憂貢無減摠之慮而足可爲導迎和氣之一端亦令廟堂稟處焉噫生民之困瘁莫如近日衆瘼之層生又莫如湖南顧今可言之事指不勝僂而自以屛棄之賤不敢張皇爲說特敎求言之下姑以草草數語有若塞責者然臣罪至此尤無所容臣無任云云省疏具悉出自經幄條陳民隱在湖南又能先於人殊可嘉也竝令廟堂草記稟處其中首論之扇政事聞甚痛駭爾邑卽蕞爾十室而以竹斂民歲過千金爾所謂他邑可知嶺南又然云者誠然矣扇政胡大事也年前至煩廟堂之關飭而其效蔑如寧有如許紀綱加斂之竹錢尤爲無狀爲先革罷已捧者還給更犯者營邑之臣重繩其外以扇爲名卜定列邑之弊革罷當否亦令廟堂指一回啓至於靑大竹事一榦之費殆近數千豈不欲聞當蠲除而取瀝和藥實有開鎻之奇效自多波及雖難全減亦豈無方便處置之道亦令爛商稟處湖南民庫事結收之不足戶斂而後已其弊言之痛哭云者爾言切實矣朝廷之所不知大農之所不管而中間營私之弊民將盡瘁不聞則已登於疏章者屢矣若無眞箇刮目之效則何以慰南民乎昔者故相李宗城於關西嚴立民庫節目而列邑之托公染指不爲遵行者其首鄕先斬後啓爲式關西猶然況南中乎姑以不屑之意前年先使廟堂嚴飭道臣俾各釐正未知其間已爲釐正而綾州一邑獨未被救焚之惠乎抑兩南伯看作例飭初不留意下手邑宰亦無股栗竦息一任其襲謬而然乎關西一方伯所能立威守法之事廟堂何難禁戢廟堂雖玩愒朝廷有紀綱則不率敎之道伯守令若不拿致王府勘以當律而立視民瘼徒事剝割之守令直以贓汚律嚴囚南間月三嚴刑期於得其情實則其朝廷其可曰朝廷乎其間何以擧行與否居廟堂之人豈無査知之道乎關西亦以故相節目更加修明無或干科之意宜使該伯知之今番三南侍從邑倅諸人上疏先從此一款之耳剽目擊者或廣探或詳問論理敷陳萬一顧見顔面言不直實者其爲辜負當如何令政院下諭于各其道秩高守令使之遍示道內諸侍從無論歉歲豐年於小民務當不撓於長吏宜益懲貪近來貌樣果如此乎否乎誅一貪婪之吏勝於賑濟萬口飢民其可忽諸寺奴婢事必欲矯改卽予苦心換奴爲保豈不便當然而辛亥特詢之後姑未免依舊牽架非欲因循意在一番大釐正纔於嶺奴有嚴飭飭墨未乾爾以湖南之邑宰說弊又如此則最多之西北切骨之瘼尤可反隅大抵今之持疑於通變之論者以箕聖遺制奴婢居一不可輕議毁畫爲言所以至今未決者此也僧役番錢邑各異例猶有俗人之替當處略加闊狹俾知咸恤之義惟在營邑之臣因俗制法之如何未知爾邑以保名代捧之例有之乎若有其例仍之亦可初元頒令卽罷刷官而刷官雖無吏奸反滋無告之備受困督如在目中旣聞之後何可循例賜批卽令廟堂先爲嚴飭三南道臣拔例周察其不能束濕之守令隨現狀聞續當按廉道臣擧行之勤慢而內奴驛奴奴則一也一體各別救瘼俾有大釐正前絲毫實效仍傳曰向於北關奴貢事不以應貢之用於莫重爲持難有所多般除弊者其後列邑擧行果能一一遵守使關外南北海奴嚬呻改爲歡笑乎北關之不見繡衣久矣爲先令廟堂抄啓數人先以此意知委道伯遍飭列邑犯科者補愆怠忽者警勵莫或干離於持斧之行
정조 22년
司諫柳畊持平申溆校理尹命烈李垿副校理李魯春修撰金履永洪受浩副修撰尹羽烈朴吉源啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行半刀割答三司曰不允六字刀割
정조 22년
司諫柳畊持平申溆啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得正快正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答兩司曰不允
정조 22년
戊午九月十四日辰時上御重熙堂禮房承旨右承旨入侍時行左承旨沈晉賢行右承旨李書九假注書李弘謙記注官金景煥承膺祚以次進伏訖上命書榻敎曰右副承旨入侍賤臣承命出傳右副承旨洪義浩進伏命書傳敎曰兵刑換房又命書傳敎曰傳香承旨及坐直承旨分詣宗廟景慕宮受香諸處奉審摘奸以來上敎晉賢曰祭物祭器各別申飭務盡精潔諸執事亦各嚴飭此意亦言及於諸獻官也仍命晉賢義浩先退書九曰向以湖西三囚事有下敎揭禁令於臺廳與玉署壁矣一番處分之後事屬旣往而尙以一律等禁令之說書在壁上三司之臣無礙出入於揭令之所事面極涉如何臣意則與政院書付者竝令撤去恐爲聖德事故敢此仰達矣上曰今已妥帖何須揭壁之爲耶令史官卽爲割去也命退承史以次退出
정조 22년
戊午九月十四日酉時上御重熙堂坐直承旨入侍時右承旨洪義浩假注書李弘謙記注官白鳳周金景煥以次進伏訖上命書傳敎曰政院擧行百事雖懈弛豈不知騎郞金吾郞聽傳敎之規而今日奉審摘奸史官宣傳官待命騎馬立之事謂以兵郞之適來院中仍闕唱呼雖似微事有關體貌當該坐直承旨遞差又命書榻敎曰承旨前望單子入之待下批牌招察任命退承史以次退出
정조 22년
行都承旨閔台爀坐行左承旨沈晉賢坐直行右承旨李書九緣故出左副承旨金祖淳坐右副承旨洪義浩坐同副承旨李肇源坐直注書柳台佐病一員未差假注書李允謙仕李弘謙仕直事變假注書金就强仕
정조 22년
大駕詣景慕宮展拜罷入齋室後內閣政院玉堂藥房口傳問安答曰知道還內後內閣政院玉堂藥房口傳問安答曰知道
정조 22년
藥房提調金載瓚副提調閔台爀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 22년
李書九啓曰御衛營將官來言今日本廳軍兵日次私習云矣敢啓傳曰知道
정조 22년
李書九啓曰備邊司郞廳來言今日賓廳日次而景慕宮展拜相値不得來會云矣敢啓傳曰知道
정조 22년
傳于李肇源曰戶兵換房
정조 22년
李肇源啓曰嶺南句管堂上李時秀湖西句管堂上趙鎭寬湖南句管堂上李書九依下敎來待矣傳曰入侍
정조 22년
以慶尙監司李義綱狀啓永川郡守尹光心病勢沈重不得已罷黜事傳于閔台爀曰以該邑尤甚曠官之弊片刻可悶令該曹拔例口傳另擇差出待下批當日給馬下送
정조 22년
以慶尙監司李義綱狀啓咸陽郡守宋煥章以其親病受由無意還任令該曹催促下送事傳于閔台爀曰此狀啓未知其然下往懷德者請令該曹催促還任當此晷刻曠官關係不些之時爲此泄泄之請是豈民事不可緩之意狀啓還下送該道臣推考該倅改差依永川例另擇給馬下送
정조 22년
吏曹口傳政事以李秉淳爲永川郡守以趙命喆爲咸陽郡守
정조 22년
以漢城府坐不坐單子傳于金祖淳曰年老及在外亞尹許遞前望單子入之
정조 22년
漢城府堂上前望單子入之左尹李漢豐右尹鄭大容落點
정조 22년
傳于閔台爀曰政官牌招開政
정조 22년
以刑曹坐不坐單子傳于閔台爀曰參議連爲懸病許遞今日政差出
정조 22년
有政吏批行判書金文淳參判李敬一參議任希存進行都承旨閔台爀進以鄭大容爲同敦寧以李魯述爲戶曹參判以金勉柱爲禮曹參判以李時秀爲司譯提調以朴壽亨爲司宰僉正以朴宗京爲直講以尹覺基爲宗廟令以鄭存玉爲引儀以洪宗涉爲典籍
정조 22년
監察尹龜錫典設別提曺晦振相換以李文會爲刑曹參議
정조 22년
兵批判書李時秀病參判柳誼入直進參議柳師模參知李翊模病同副承旨李肇源進護軍韓晩裕申耆權裕副護軍宋銓李海愚竝單付
정조 22년
以京畿監司李在學啓本罪人金魯巖喬桐府充軍事判付內啓下兵曹爲旀雖知其生疎不識東西令不可不信有此充軍之擧法則施矣分揀爲旀李馨秀等段置一體分揀爲有矣堂上窠則未肅拜者改差代充參下待窠陞實爲旀若此則不可一爲一否日前汰去兩人亦爲分揀如是之後名以宣傳官者不知德意又或作罪當於穆克登立碑處充軍嚴飭該廳爲良如敎
정조 22년
傳于李肇源曰宣傳官旣分揀其時承旨亦爲分揀
정조 22년
以慶尙監司李義綱狀啓道內農形分三等後錄馳啓事判付內啓下備邊司爲旀所請諸條何待回啓竝依狀請施行事卽爲分付爲良如敎
정조 22년
以啓螺宣傳官望筒傳于李肇源曰判付何以看得李馨秀金魯巖鄭宅休等公然拔之行首何無請罪而捧入乎
정조 22년
以慶尙監司李義綱狀啓道內農形分三等後錄馳啓事傳于李肇源曰緩其心紓其力卽不但爲荒年之實政大抵不欲撓民凡事預爲之所使衆民咸覩如象魏之懸法然後奸庶不售惠或下究況今年民情民勢乎本道尤甚處頗歇處當捧還餉三分或四分之一特許停退須令道臣登卽知委俾有實效三懸鈴行會事招致備郞分付
정조 22년
以慶尙監司李義綱狀啓辭職上疏上送事傳于洪義浩曰人言之來但當受而爲罪有改無勉而已臨政銓官尙不嫌其滿囊推緘況荒歲道臣豈敢章皇引義於不當深引之事乎狀啓還下送上疏亦卽還給
정조 22년
沈晉賢啓曰修撰洪受浩以其親病陳疏徑出原疏纔已捧入矣所當直捧禁推傳旨而此與無端徑出有異推考警責何如傳曰允
정조 22년
李肇源以訓鍊都監言啓曰宮墻外各營入直法意甚重雖的知其爲奉命如無信物之憑示則不宜逢點而今日罷漏後白衣二人來到廣智營直所促令點考入直軍而該哨官洪愼五無一言質問惟令是從極爲駭然決棍汰去以懲日後之意敢啓傳曰知道
정조 22년
李肇源以御營聽言啓曰今九月十五日景慕宮展拜時依兵曹節目弘化門入直軍五十名集春營入直軍四十名除出大將臣李漢豐率領弘化門外分左右排立東營入直軍三十名除出把摠申相文率領宮大門外把守而竝待標信擧行解嚴後各還本處入直之意敢啓傳曰知道
정조 22년
李肇源以一所巡廳言啓曰去夜二更四點量犯夜人幼學李穆徽執捉依例移送秋曹之意敢啓傳曰知道
정조 22년
修撰洪受浩疏曰伏以臣之入耋偏母素患勞瘁之症忽自昨夕挾感越添寒熱交攻寢啖全却達曙叫痛氣息奄奄專人來報促臣歸視臣自聞此報方寸如灼按住不得忙陳短章徑出禁扃伏乞聖慈俯垂矜諒亟遞臣職以便救護仍治臣擅離之罪以肅朝綱不勝幸甚臣無任云云省疏具悉爾其勿辭救護
정조 22년
慶尙監司李義綱疏曰伏以臣猥以無似濫叨重寄素乏剸理之才徒切辜負之懼而値此災歲民憂溢目上貽九重宵旰之念下係一道生靈之命夙夜懍惕若隕淵谷乃者堂疏出而溺職之罪尤無所逃伏見批旨辭意有若慈父之牗迷子雖使臣自解何以加此奉讀未半不覺感涕被面噫臣頂踵毛髮莫非我殿下賜也但當生死向前策勵驚鈍少效涓埃之報何敢更事覶縷有若較辨者然哉本道農形以臣所目見者備陳於年分狀本伏想聖明亦已俯燭勤攻之言臣固受以爲罪而第伏念明知大無匿不以聞有非常情之所可爲先事徑動致煩聖念亦非臣分之所敢出區區微量豈無所以而只緣臣望實俱乏不能見信於同朝致有論斥之迭發滿心慙恧無地自容飭敎之下不敢爲自引之計冒沒行部今纔還次而素患痰喘之症近因不伏水土一倍添劇每當痰升之時氣息昏眩如墜烟霧以臣蔑劣又當歉歲力疾强策不思所以自處則臣身狼狽固不足恤而其於民事之債誤何哉反覆思惟實無蹲冒之勢玆敢露章自烈仰暴衷懇伏乞聖慈天地父母特垂矜諒亟遞臣所帶藩任俾便公私仍治臣瀆擾之罪以肅朝綱千萬幸甚臣無任云云
정조 22년
執義沈興永校理尹命烈李垿副校理李魯春正言金和鍾修撰洪受浩金履永副修撰尹羽烈朴吉源啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上一行四字刀割答三司曰不允六字刀割
정조 22년
執義沈興永正言金和鍾啓曰請遲晩後物故罪人啓能亟施孥籍趾賊等凶種快施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情快正王法遲晩罪人宇鎭捧根脚快正王法措辭見上請承款後物故罪人九宗亟施孥籍之典措辭見上答兩司曰不允
정조 22년
執義沈興永啓曰請寢李汝節定配之命更令王府嚴覈取服施以當律措辭見上請崔進吉依律處斷措辭見上答府曰不允
정조 22년
戊午九月十五日卯時上詣景慕宮展拜入侍時行都承旨閔台爀行左承旨沈晉賢行右承旨李書九左副承旨金祖淳右副承旨洪義浩同副承旨李肇源假注書李允謙李弘謙記注官白鳳周金景煥檢校直提學李晩秀檢校待敎沈象奎李存秀以次隨駕上具翼善冠衮龍袍乘輿出協陽門由建陽門入景化門集禮門出弘化門入逌瞻門日瞻門至降輿所降輿步詣版位行再拜禮仍詣廟內奉審訖上曰戶曹佐郞持新造簾子入侍賤臣承命出傳與戶曹佐郞金基豐偕入上命禮房承旨使守僕下簾廟門外晉賢承命擧行訖上步出詣齋室承史權退上命晉賢與三南句管堂上戶曹佐郞入侍湖西句管堂上趙鎭寬嶺南句管堂上李時秀湖南句管堂上李書九以次進前上曰昨日綾牧疏本卿等見之乎書九等曰見之矣上曰條陳諸弊無非湖民之切瘼而其中民庫事尤極痛駭矣結收之不足而甚至戶斂而後已此乃惟正之外則卽朝廷之所不知事而中間營私之弊至於此極生民安得不日益困瘁乎朝家之前後飭敎何等截嚴而爲道臣守令者尙不知戢法意外加斂之說又登於該道守令之疏國綱所在誠極寒心矣大抵近年以來結役之浩繁胡爲而然耶書九等曰此無他只緣雜役條名色之無界限各樣責應之物皆自民庫中出故多少吏奸緣此漸滋至於結斂戶斂而尙患不足矣上曰徹貢之法始自殷周而此等名色三代以後法外之法是豈成說乎關西民庫之弊已無可言凡係可東可西者皆出於民庫故年前以詳定嚴立節目矣關西之定式猶然況玆南中豈無一部當科條以爲一切痛矯之方乎時秀曰此專在方伯從便矯革之如何而不必以某樣矯救之道一一煩於朝廷者矣書九曰如欲一番大釐正則先從雜役條一定界限然後可以釐弊而如京司之各樣求請營門之卜定營邸吏之役價添給等弊一倂矯革然後方有實效矣上曰無論某樣名色可罷者罷可蠲者蠲之自廟堂另飭道臣期於釐正然後南民庶可蘇瘼矣至於扇竹之弊係是瑣屑之事而始登年前繡衣之啓故雖屬屑越而一番關飭之後慮無如前之弊矣扇政何關大事而又有此陳聞之擧乎以扇爲名名以卜定云者亦歸於斂民之弊則雖竝與節扇而永永除之可也而此亦遺來之制姑未可盡爲革罷豈可以扇製之長短有所拘礙而必以闊節之求取年年增價不念爲民弊之端乎書九曰臣向年待罪湖臬之時扇竹之價於斯最高諸般奸弊不一而足故臣於其時以竹節之最短小者爲上品比及赴任之翌年庶有矯革之效今聞年來扇弊又復如此云此則無他故也凡謬例一開路之後間或少釐正而奸吏輩必以已往之謬例藉爲應行之事仍作年例故今此扇弊之又如是者政以此也雖以柄數言之三十年前極不過萬柄而有識者尙以爲濫多近來則殆近三萬柄其弊之轉益滋甚可知矣上曰扇弊則不在多言旣知其然斯速已矣此不必多費朝令而後禁止不過自廟堂一提飭而乃已如是之後焉有道臣不遵廟堂之令乎此一款任之卿等此後以扇政事更勿煩瀆也靑大竹事一榦之費殆近數千云者其所靡費之若是夥然者誠亦悶切矣旣聞之後此亦蠲除無妨而取瀝和藥收效甚大有難一時全減而如有從便之道則闊狹爲好該倅以作貢爲請此果何如耶鎭寬曰錢云者卽文之謂也數千錢乃所謂二十兩一榦所費之爲二十兩亦極過矣而上納時看品於營門營屬輩誅求之費又爲許多矣上曰進上靑大竹果幾介耶書九曰二十五介又有封餘一介矣臣在任時一榦不過五六兩今所謂二千錢云者想必情債等雜費竝在其中而擧大數言之矣作貢之說自前已有此議而臣在任時果以此論列防啓仍不得行矣今見此疏臣還切惶愧矣大抵京貢一事外面驟論之則人皆爲便而若細究利害則蓋産竹之邑不煩他貿而足以進排捨其土地之出而以價責出還亦有弊且本價外若干添價以爲彌縫則好矣而貢人輩必然索價漸高靡費增加畢竟斂民之害又安知不反有甚於如今之爲乎曾見竹契貢人下來伐竹也或有全田斫伐之弊今若以作貢一事許之則事關御供之所重其於取伐之時狼藉之弊誰可禁乎上曰靑大竹上納該邑爲幾邑耶書九曰爲二十餘邑而輪回當次矣上曰年前以靑竹下三節存而勿伐之意有定式矣至今果能遵行否乎予於其時偶閱故相金堉潛谷集湖南大同設施也備陳靑竹之弊而仍請勿取竹根其言果有意見不覺歎賞故予有言端而故重臣徐有防爲內局提擧之時有出擧條之事矣筵退後卿等考見其時擧條也奴婢事以保代捧果有其例乎時秀曰關西則果有之矣上曰此亦不得不變通事而姑且因循尙未釐弊是豈予苦心所在乎大抵以宣頭案觀之則無論貴賤皆有名稱而但率土之濱莫非王臣則以內奴二字別爲名目果涉如何念昔先正以內需司革罷之說屢次敷陳度支之外別有內需之儲蓄尙以爲嫌則今此內奴之名亦極怪矣向者特詢之後每欲一番大釐正而尙此未果者此是箕聖之遺制故亦難遽議其矯革而如有方便之道則奴亦民也使彼無告豈不思咸恤之義乎此四條件予旣逐條論列賜批卿等退與大臣爛熳商確依批旨逐條條陳草記也大抵予於民事夙夜念念而民情之困瘁轉益爲甚爲牧民者苟有廉之一字則豈至於此乎惟此諸弊究其故則亦由於守令之貪汚古者貪吏墨倅絶無僅有蓋無非循良吏故也挽近以來則所謂任百里之憂者皆是貪贓之流彼亦士夫亦不顧廉恥之重乎廉恥也者人人本然有之心故古昔聖人以禮義廉恥爲訓夫廉者卽廉角之謂也恥者卽羞惡之謂也曰禮曰義所以爲天理之節文人事之裁制而非是廉恥則無以成四維故偏言之則皆有條理恥係於廉下者尤見其恥之於人大矣哉之義也今之士大夫皆不知廉恥之義近日以朝廷事言之以臺諫而論臺諫而尙不知爲恥朝廷之上旣無廉恥彼守令輩亦何足責乎贓汚之律著在續大典來頭擧其最甚者一施當施之律然後庶可慰小民而懲他吏矣上敎基豐曰廟門外簾子改造而縇與東道里染色等節與太廟簾飾不爲異同好矣寧減一等爲之猶或可也而豈敢以此有所加減於其間乎爾承筵敎依此擧行也命先退命晩秀肇源入侍上敎晩秀曰聞殿座詣閤時承史以下皆不鋪席而坐云此亦故例近來不爲遵行豈成說乎此後則殿座時閤門自承史至堂上侍衛用排設房方席皆鋪陳而坐其外常時入侍承史用政院方席而如或閤門內侍衛列立之時則不當一例鋪席坐矣此意俄已言及於兵判來頭永爲定式可也敎肇源曰泮長何爲入泮耶肇源曰今日設陞抄云矣上曰然則駕過館峴時泮長率諸生祗迎事預爲知委也還宮時至上宮門乘輿出大門外至觀旂橋降輿所降輿入弘化門明政門永淸門交泰門還內諸臣以次退出
정조 22년
行都承旨閔台爀坐行左承旨沈晉賢坐行右承旨李書九坐左副承旨洪義浩坐直右副承旨李肇源坐直同副承旨李翼晉未肅拜注書柳台佐病一員未差假注書李允謙仕李弘謙仕直事變假注書金就强仕
정조 22년
以黃海監司李義駿狀啓誕日箋文差使員以文化縣令趙鎭宣不得已定送事傳于沈晉賢曰已有筵敎事回諭
정조 22년
閔台爀啓曰左副承旨金祖淳今日不爲仕進卽爲牌招何如傳曰許遞前望單子入之
정조 22년
沈晉賢啓曰玉堂上下番俱空事甚未安校理李垿卽爲牌招入直何如傳曰允
정조 22년
沈晉賢啓曰校理李垿牌不進罷職傳旨今方捧入而玉堂上下番俱空事甚未安副應校尹序東校理尹命烈副修撰尹羽烈朴吉源牌招草記未下修撰洪受浩受由副校理李魯春修撰金履永鑄字所進副校理金熙華卽爲牌招入直何如傳曰允
정조 22년
司諫柳畊掌令尹寅基校理尹命烈李垿副校理李魯春修撰金履永副修撰尹羽烈朴吉源啓曰請寢罪人鄭致達妻出置城外之命依前還發配所亟令王府快正典刑措辭見上請物故罪人德相亟施孥籍之典措辭見上請逆賊尙喆追施孥戮之典措辭見上以下一行半刀割答三司曰不允五字刀割
정조 22년
司諫柳畊掌令尹寅基啓曰請遲晩後物故罪人啓能亟施孥籍趾賊等凶種夬施邦刑獻遂設鞫得情措辭見上請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上請承款後物故罪人九宗亟施孥籍之典措辭見上答兩司曰不允
정조 22년
戊午九月十六日辰時上御便殿右承旨入侍時行右承旨李書九假注書李弘謙記注官金景煥承膺祚以次進伏訖上敎書九曰昨日嶺南年分狀啓回啓以最尤甚處頗歇處分等停退事爲敎矣不曰尤甚邑而必曰尤甚處云者蓋欲付之道臣隨其尤甚面里以爲闊狹之意也此意言於句管堂上詳細書通於道臣也又敎曰聞文化倅趙鎭宣以差使員上來云此倅曾以邑弊釐正前不敢上來事有飭敎矣此後則無礙往來而長連倅李洛秀殷栗倅元在明亦有此飭敎文化倅旣許往來則不宜異同亦爲一體分付也敎賤臣曰爾其進詣宣武祠奉審摘奸而官軍祠一體奉審後祭物精潔與否看品祭器各別洗滌後復命也賤臣承命退出仍命退承史以次退出
정조 22년
戊午九月十六日午時上御便殿右副承旨同副承旨入侍時右副承旨洪義浩同副承旨李肇源假注書李弘謙記注官金景煥承膺祚檢校直提學李晩秀以次進伏訖上命晩秀義浩分書半楷字命肇源書篆字仍敎賤臣曰㺚川聖蹟碑草圖書將命兵曹參議柳師模書之先以此紙本習字以呈之意出傳可也賤臣伏奉紙本與筆墨出而授之仍傳下敎命退諸臣以次退出
정조 22년
行都承旨閔台爀病行左承旨沈晉賢坐行右承旨李書九坐直左副承旨洪義浩坐右副承旨李肇源坐同副承旨李翼晉坐直注書柳台佐病一員未差假注書李允謙仕李弘謙仕直事變假注書金就强仕
정조 22년
沈晉賢啓曰來二十一日輪對日次矣敢稟傳曰當次人受點後日次來待
정조 22년
傳于洪義浩曰嶺南湖西差使員上來守令入侍
정조 22년
以校理李垿副校理金熙華牌不進罷職傳旨傳于沈晉賢曰只推
정조 22년
李肇源以一所巡廳言啓曰去夜二更一點量犯夜人出身趙完起執捉依例移送兵曹之意敢啓傳曰知道
정조 22년
李肇源以兵曹言啓曰內禁衛將趙𡹘景福宮衛將李能馥身病猝重時月之內無望供職俱爲呈狀乞遞領軍之將輪番之任不可待其差復竝改差何如傳曰允